Menntaskólinn við Hamrahlíð

Menntaskólinn við Hamrahlíð (MH) er ríkisskóli sem starfar samkvæmt íslenskum framhaldsskólalögum. Hlutverk skólans er að mennta nemendur til stúdentsprófs með áherslu á undirbúning fyrir nám í háskólum. Skólinn var stofnaður árið 1966 og voru fyrstu stúdentar brautskráðir þaðan árið 1970. Fyrstu árin var bekkjarkerfi starfrækt í skólanum en árið 1972 skipti skólinn um stefnu og var fyrsti skólinn sem tók upp svokallað áfangakerfi. Í MH var boðið upp á kvöldkennslu, svokallaða öldungadeild, en skólinn var sá fyrsti á landinu sem bauð upp á slíkt. Fyrsti rektor skólans var Guðmundur Arnlaugsson.

Í dagskólanum er boðið upp á náttúrufræðibraut, félagsfræðibraut, málabraut, opna braut og listdansbraut auk sérnámsbrautar.

 Almennar upplýsingar um MH 
MH var lengi vel skilgreindur sem tilraunaskóli og fékk leyfi til að fara ótroðnar slóðir á ýmsum sviðum. Má þar nefna stofnun félagsfræðibrautar og síðar tónlistarbrautar til stúdentsprófs, mikla fjölbreytni valáfanga og kennslu ýmissa námsgreina sem ekki voru fyrir í námsskrá.
Árið 1997 hóf skólinn undirbúning að kennslu til alþjóðlegs stúdentsprófs, International Baccalureate Diploma, IB, og voru hinir fyrstu úr því námi brautskráðir sumarið 2000. Skólinn hefur byggt upp ýmsa þjónustu við fatlaða nemendur og þróað námsefni og sérkennslu fyrir heyrnarlausa og heyrnarskerta nemendur sem stefna á stúdentspróf.

Húsakynni skólans eru við Hamrahlíð í Hlíðahverfinu í Reykjavík. Arkitekt byggingarinnar var Skarphéðinn Jóhannsson. Skólabyggingin er á tveimur hæðum og einkennist af stóru opnu rými á hvorri hæð. Rýmið á neðri hæðinni kallast Matgarður en á efri hæðinni er Miðgarður. Öðru megin Miðgarðs er salurinn, sem kallast Mikligarður, en hinu megin er svæði sem kallast Útgarður og er undir beru lofti. Í skeifu umhverfis Miklagarð, Miðgarð og Útgarð liggur gangur. Frá honum er gengið inn í flestar kennslustofur skólans og þær liggja ýmist að útveggjum eða að Útgarði. Við austurhlið skólabyggingarinnar var reist viðbót við skólann. Í nýbyggingunni eru kennslustofur, viðbót við bókasafn og íþróttahús. Hluti af neðri hæðinni er kallaður Norðurkjallari. Þar hefur Nemendafélag MH starfsaðstöðu. Þar eru haldnir fundir og samkomur, en einnig tónleikar, kvikmyndasýningar og aðrir viðburðir á vegum nemendafélagsins.

Námsbrautir 
Náttúrufræðibraut
Náttúrufræðibraut býr nemendur undir framhaldsnám í háskóla í raunvísindum (s.s. líffræði, jarðfræði, efnafræði og eðlisfræði), stærðfræði og verkfræði. Brautin veitir m.a. undirstöðuþekkingu í náttúruvísindum og er góður undirbúningur undir nám í heilbrigðisgreinum og landbúnaðarfræðum.

Félagsfræðibraut
Félagsfræðibraut býr nemendur undir framhaldsnám í háskóla, einkum á sviði félagsvísinda. Brautin er heppilegur undirbúningur undir margs konar nám í háskóla að undanskildum raunvísindum og verkfræði.

Málabraut
Málabraut veitir m.a. staðgóða þekkingu á ensku og tveimur öðrum nútímamálum samkvæmt vali skólans og nemandans. Brautin er góður undirbúningur hvers konar málanáms á háskólastigi. Námið hentar sem undirbúningur háskólanáms þar sem reynir á kunnáttu í ensku eða öðrum nútímamálum, svo sem náms í ýmsum greinum félagsvísinda, heimspeki, bókmenntafræði og málfræði. 

Listdansbraut
Nám á listdansbraut er góður grunnur að framhaldsnámi í listdansi. Einnig nýst námið sem undirbúningur fyrir fjölmargt annað nám á háskólastigi. Danshluti námsins fer fram utan við MH. Nemandi því bæði bóklegt og verklegt nám samtímis. Nemandi velur annaðhvort klassískan listdans eða nútímalistdans.

IB
International Baccalaureate braut er krefjandi bóklegt nám sem lýkur með samræmdu prófi. Námið veitir svipuð réttindi til framhaldsnáms og íslenskt stúdentspróf. Námið tekur tvö ár að loknu undirbúningsári í framhaldsskóla og kennt er á ensku. 

Fjölnámsbraut
Fjölnámsbraut skólans er fyrir þá nemendur sem notið hafa sérkennslu í grunnskóla og þurfa einstaklingsmiðað nám. Nemendum er að miklu leyti kennt í sérdeild en mikið er lagt upp úr að brautin sé hluti af skólaheildinni. Kennslan er byggð á námsáætlun fyrir nemendahóp eða einstakling og er hún unnin út frá markmiðum aðalnámskrár framhaldsskóla, ásamt upplýsingum um þarfir nemenda og mati á stöðu þeirra í námi og þroska. Kenndar eru 20 klukkustundir á viku þ.e. 30 kennslustundir. Nemendum býðst að stunda nám í fjögur ár og útskrifast þau með lokaskírteini um námsferil sinn frá fjölnámsbraut.

Listmenntabraut
Árið 2023 gátu nemendur skráð sig á Listmenntabraut í MH. Þessi braut undirbýr nemendur fyrir frekari listnám í háskóla. Hægt er að velja annað hvort leiklist eða myndlist sem áherslufag, og jafnvel stundað nám í tónlist. Listmenntabraut býður upp á fjölbreytt og skapandi nám og meðal annars geta nemendur á þessari braut tekið áfanga í listasögu.

Áfangakerfi 
Áfangakerfi var tekið upp í MH árið 1972. Með áfangakerfi fær nemandi aukið frelsi, þar sem hann getur stjórnað sínu námi og námshraða nokkurnvegin sjálfur.

Áfangi kallast skilgreint námsefni í tiltekinni grein í eina önn. Við lok annar eru þreytt próf í námsefninu eða einkunn byggð á símati yfir önnina og hlýtur þá nemandi, sem staðist hefur áfangann með tilskildum árangri, ákveðinn einingafjölda fyrir (venjulega 3 einingar).

Til að öðlast stúdentspróf frá MH þarf nemandi að ljúka 140 námseiningum af einhverri bóknámsbrautanna. Námið á hverri braut skiptist í kjarna, kjörsvið og frjálst val. Námið í kjarna er að miklu leyti sameiginlegt fyrir allar brautirnar. Nám á kjörsviði nemur samtals 30 einingum og felur í sér sérhæfingu á viðkomandi námssviði í samræmi við lokamarkmið brautarinnar. Frjálsa valið er 12 einingar og gefur það nemanda möguleika á að kynna sér nýjar námsgreinar eða dýpka kjörsvið sitt.

Kórinn 
Við skólann er starfræktur skólakór sem telur hátt í 90 nemendur af öllum brautum. Kór Menntaskólans við Hamrahlíð, sem og kór fyrir eldri og útskrifaða nemendur skólans, Hamrahlíðarkórinn. Kórstjóri skólakórsins er Hreiðar Ingi Þorsteinsson en Þorgerður Ingólfsdóttir stjórnar Hamrahlíðarkórnum.

Nemendafélag Menntaskólans við Hamrahlíð

 Rektorar skólans
Rektorar MHTímabilGuðmundur Arnlaugsson1966-1980Hjálmar Ólafsson (vegna leyfis Guðmundar)1975 haustönnÖrnólfur Thorlacius1980-1995Sverrir Einarsson (vegna leyfis Örnólfs)1990-1991Sverrir Einarsson1996-1998Wincie Jóhannsdóttir (vegna leyfis Sverris)1996-1998Lárus Hagalín Bjarnason1998-2018Sigurborg Matthíasdóttir (vegna leyfis Lárusar)  2007-2008Sigurborg Matthíasdóttir (vegna leyfis Lárusar)  2012 vorönnSteinn Jóhannsson (vegna leyfis Lárusar) febrúar-apríl 2018Steinn Jóhannsson2018-2025Helga Jóhannsdóttir2025-

 Þekktir MH-ingar 
 Björk Guðmundsdóttir, tónlistarmaður
 Páll Óskar Hjálmtýsson, tónlistarmaður
 Hildur Guðnadóttir, tónskáld og sellóleikari
 Bríet, tónlistarmaður
 Benedikt Erlingsson, leikari & leikstjóri
 Víkingur Heiðar Ólafsson, tónskáld & píanóleikari
 Sturla Atlas, rappari
 Jóhann Kristófer Stefánsson (Joey Christ) tónlistarmaður
 Kristinn Sigmundsson, söngvari
 Unnsteinn Manúel Stefánsson, tónlistarmaður
 Logi Pedro Stefánsson, tónlistarmaður
 Sigríður Thorlacius, tónlistarmaður
 Villi Neto, leikari
 Bragi Valdimar Skúlason, tónlistarmaður og spekúlant um íslensku
 Ilmur Kristjánsdóttir, leikari
 Sigrún Hjálmtýsdóttir (Diddú), tónlistarmaður
 , tónlistarmaður og tónskáld
 Bergur Ebbi Benediktsson, rithöfundur og leikari
 Halldór Laxness Halldórsson (Dóri DNA), rithöfundur og grínisti
 Arnaldur Indriðason spennusagnarithöfundur 

Meðal hljómsveita sem hafa tekið sín fyrstu skref í MH eru:
 Stuðmenn
 Retro Stefson
 Hjaltalín
 Inspector Spacetime
 FM Belfast
 Nýdönsk

 Tilvísanir 

 Hlekkir 
 mh.is

Hamrahlíð

Flokkur:Hlíðar